《画山水为费廷言司业题》
明代·杨守阯

一幅鹅溪绢，纵横数尺宽。良工先泼墨，妙手旋施丹。

物象罗胸次，天机到笔端。宏开千顷泽，夐出万层峦。

远近浓还淡，高低险复安。遥岑眉黛蹙，列岫剑峰攒。

濯秀森琪树，飞空下玉湍。烟霞俱带润，林壑似生寒。

几处重重屋，谁家曲曲栏。空青排闼入，澄碧捲帘看。

红叶危将堕，苍苔湿未乾。云中无犬吠，潭底有龙蟠。

潦尽沙矶路，峰回石磴盘。小桥通别墅，轻棹度前滩。

触目皆佳景，游心恣大观。拟寻灵运屐，犹戴贡生冠。

玩物情休荡，匡时志欲弹。何当画无逸，持以献金銮。

作者简介：（1436—1512）浙江鄞县人，字维立，号碧川。杨守陈弟。成化十四年进士。授编修。迁南京侍读。弘治初与修《宪宗实录》，再迁侍讲学士。寻掌翰林院。再迁南京吏部右侍郎，充《会典》副总裁。武宗初乞休，加尚书致仕。守阯好学，博览群书，师事乃兄，学行与兄相埒。有《碧川文选》、《浙元三会录》等。